
ЗАПИСНИК
о раду 93. седнице Oпштинског већа општине Топола, одржане дана 31.07.2026. године (петак), са почетком у 900  часова, сазване телефонским путем.
Присуство на седници су потврдили:

· Јасна Вуковић, председник Општинског већа,

· Јелена Јовановић, заменик председника Општинског већа,
· Чланови Општинског већа: Момчило Васиљевић, Саша Обрадовић, др Горан Ђорђевић, Радослав Станковић и Данијела Дамњановић,
· Ђорђе Глигоријевић, секретар Скупштине општине,
· Маријана Вујичић, в.д.директор ЈКСП „Топола“ Топола,
· Далибор Коцић, директор за техничке послове ЈКСП „Топола“ Топола.
Седницом председава Јелена Јовановић, заменик председника Општинског већа.

Записник води Љиљана Милетић, радник Општинске управе општине Топола.

Јасна Вуковић, председник Општинског већа, поздравила је све присутне, констатовала да постоји кворум за рад и одлучивање, отворила 93. седницу Општинског већа и предложила дневни ред. 

Једногласно је усвојен

Д Н Е В Н И    Р Е Д
1. Разматрање захтева председника општине Топола за пуштање у рад постројења – бушотина на потесу „Купусари“,
2. Разно.
Прва тачка дневног реда- Разматрање захтева председника општине Топола за пуштање у рад постројења – бушотина на потесу „Купусари“  
Председавајућа: с обзиром на ситуацију временских прилика, да не кажем неприлика, како смо ми подручје које често има проблем са водоснабдевањем, ово је моменат да разговарамо о теми која нас мучи у неком последњем периоду. Зато су са нама директорка Маријана и извршни директор Далибор Косић, који ће да нас упознају са овом темом и да видимо шта нам је чинити, шта је оно што је неопходно да урадимо, како бисмо снабдевање наших грађана што дуже одржали оваквим какав јесте. Надамо се да ће то да прође без неких рестрикција и да ће нас упркос најавама тропских врућина, можда изненадити и нека киша.

Маријана Вујичић: захтев се односи на давање на коришћење ЈКСП-у бушотина у Купусарима, с обзиром да смо ми претходном периоду имали неколико ствари које смо одрадили, а који су прилог овог захтева. Урађена је функционална проба 9. јула, која нам је показала да овај систем потпуно функционише и 22. јула је извршена примопредаја изведених радова. У међувремену, урађена је В-обим анализа за коришћење вода ових бунара и нашег изворишта у Божурњи, вода је исправна, а и ми смо урадили наше анализе, које су такође исправне, тако да сад ове бушотине могу да се пусте у рад, једино оно што смо сад овде дали предлог и усагласили се са оснивачем, то је да се орочи само овај моменат издавања те употребне дозволе, како би касније Општина могла званично овај објекат да да комуналном на трајно коришћење, да би сви могли да укњижимо у наше пословне књиге, и Општина и ми као комунално и да званично касније са њим управљамо. Након овога и прикупљања још неке документације која је потребна за употребну дозволу, колегиница Мира је већ ушла у припрему техничког пријема сазивањем комисије, припремањем свега што је потребно да би то могли да убрзамо и након техничког пријема, урбанизам издаје употребну дозволу. Очекујем да следећег виђање по питању овога буде у оквиру овог рока, да званично овај објекат дамо комуналном на трајно коришћење. 

Далибор Коцић: ово што је изнела директорка је благовремено укључивање онога што већ имамо на располагању, а и да не уђемо у ситуацију рестрикције, а и ако уђемо, да буде блага. Првобитна идеја је била да се Купусари укључе на почетку сезоне, јер наш систем је тако конципиран да имамо неке бунаре, да имамо нека кацна врела. Ко се бави водом, односно тим истраживачким радовима, зна да дубински бунари су најиздашнији, кацна врела су средње издашни, а плитки бунари најслабије издашни. Такав је наш систем направљен, да како вода нестаје у Јарменовцима, који иначе служи као основ за снабдевање свих корисника током већег дела године, а у сушном периоду јако брзо опада, угрожава се снабдевање. Због тога, укључују се Врело, Божурња, Кречана. Тренутно, ситуација је таква да ми задовољавамо кориснике. Међутим, најава високих температура, може озбиљно да поремети тај концепт рада. То значи да потрошња скочи у енормној количини. То је сасвим једна нормална појава код грађана, јер још увек ми немамо свест да вода није ресурс који може тако да се троши, а посебно не у неком периоду који је алармантан. Нисмо ми једини да у 21. веку немамо воду. У целој Европи имају рестрикције. Људи својим активностима доводе до тога да имамо све мање воде. Ми смо све ове кораке одрадили унапред, јер знамо шта нас чека, али смо запели код овога. Очекивао сам још у јулу да ће то бити све готово и да ми већ сад лагано уђемо у причу, међутим није. Сами предуслови су одговарајући. Квалитет воде је добар, немамо ниједан параметар да искаче и то је за нас добра ствар, јер не морамо да размишљамо око укључивања. Ми смо јуче, захваљујући координацији са руководством општине, урадили припрему да данас, ако се донесе ова одлука на основу информација које имате, одмах укључимо. Лично сам волео да се то укључило у понедељак. Боље је кад ти благовремено укључиш, него кад се упустиш. Имамо 5.000 литара у резервоарима, а ми смо сада на 3.500. Треба вратити 1.500 литара, уз енормну потрошњу, која скаче из сата у сат. У овом моменту располажемо са неких 25 l/s. То покрива потрошњу, али из претходне године имамо искуство да то уме да изађе и на 45 дана и деси се да ноћи буду проблем. Преко дана све буде ОК-еј, али од 7.00-8.00 увече почиње потрошња и она не стаје до 2.00-3.00 ујутру. Не знам шта се ради, али наши мерачи хоће да експлодирају, уплашимо се неке хаварије, у 5.00 се све смири и опет увече катастрофа. Ако данас донесемо одлуку, укључићемо Купусаре са неких 6 l/s. Можда би могли и више, али нисам баш сигуран да ли ћу смети све одмах да пустим, због проблема са пумпама, малог притиска, док то све легне. Тих 30-так l/s би требало да нам заврши посао. Ако преко тога буде потрошња, нпр. и 40 литара, она траје дан-два, ми ћемо функционисати, али ако она крене у недоглед, ни са овом количином нећемо то моћи да покријемо и онда ћемо се одлучити на неки корак рестриктивни, надам се блажи. 10 дана са високим температурама, биће озбиљан проблем.
Председавајућа: проблем је глобални. Дунав је толико стагнирао, да ни бродови не могу да плове. ЈКСП ради оно што је немогућа мисија и ја стварно „скидам капу“. Не знам какву гимнастику правите, али заиста са оним минималним што имамо, изводите да ми најдуже могуће имамо воду за наше грађане. Ја се искрено надам да ће и Бог да нас погледа, па да ће да падне нека кишица, ако ништа, да само смањи потрошњу воде, јер није то неки бенефит да повећа количине које имамо. Да ли сте сагласни да ми поступимо овако како директори предлажу, с обзиром да је то са те техничке стране исправности практично све спремно, а да ову папирологију завршавамо у роковима које смо сами себи дали. Мира то ради упоредо, у сарадњи са директорима, прикупља све оно што је потребно, као што смо и сада спремни да реагујемо, само је потребна одлука о томе. Службе раде све оно што је до нас и када извођач буде доставио све те недостајуће папире који су потребни за употребну дозволу, да процедуру одрадимо у наредном периоду и да на неком од наредних Већа званично предамо на коришћење и управљање комуналном. 
Данијела Дамњановић: шта се дешава ако се данашњи рок за папире не испоштује?

Председавајућа: ЈКСП је указивао на проблем од маја месеца. Ми смо звали телефоном и надзор, који је из Новог Сада, а изабран је путем јавне набавке, писали смо мејлове, молили и он каже да му ја не могу ништа.  
После завршене дискусије, једногласно је донет Закључак којим се прихвата иницијатива председника Општине за доношење одлуке о коришћењу воде из бушотина на потезу „Купусари“, а на основу извршене функционалне пробе дана 09.07.2026. године и Записника о пријему изведених радова извршеног 22.07.2026. године и налаже ЈКСП „Топола“ из Тополе, као крајњем кориснику целокупног система, да прати рад целокупног система до добијања употребне дозволе и доношења решења којим се овај систем даје ЈКСП „Топола“ на коришћење, а најкасније до 30.09.2026. године. 

Друга тачка дневног реда- Разно
Јелена Јовановић: предложила бих да од понедељка, као и прошле и претпрошле године, са инспекцијом кренемо у контролу коришћења воде.
Маријана Вујичић: ми смо спремили неко обавештење за грађане, с којим тактизирамо у овом тренутку, јер уколико будемо кренули са тим, плашимо се да ће тек тад кренути све да пуне. Што се тиче ове ненаменске потрошње, пре 10-15 дана, недеља је била, јака врућина, ми смо пратили и од увече је кренула потрошња, 24 l/s, 26, 28... смрачило се, пала је обилна киша и одједном је потрошња спала на 18, па на 9 l/s, као да је зимска потрошња. Значи, ненаменска потрошња дефинитивно, а исти број корисника. Слажем се да са инспекцијом треба да обилазимо кориснике. Тако и радимо сваке године и одмах ћемо и кренути. 
Радислав Станковић: сећам се извештаја да је у априлу потрошња била 16 l/s, а за Петровдан 60 l/s.
Др Горан Ђорђевић: мислим да не треба грађане алармирати са обавештењем. Ако сте у позицији да видите где се троши, па реаговати и циљано отићи код тих људи.

На предлог председавајуће да можда обавештење буде саветодавног типа – „с обзиром на најаве ..., молимо вас ...“, Маријана Вујичић је рекла да су тако и написали. 

Радослав Станковић: пошто радимо ову улицу, Булевар, ја бих предложио да поставимо неке плоче које би подсећале на људе који су спомињали Тополу, ван династије Карађорђевића, а и ту треба да се исправи нека неправда према кнезу Александру Карађорђевићу, сину Карађорђа. Рецимо, можемо Добрици Ерићу, који је написао песму „Вашар у Тополи“, да у овој улици поставимо једну плочу где ће да се напишу подаци о њему. Или, рецимо Драгиши Недовићу који је написао песме „Обраше се виногради“ и „Лепо ти је бити чобаница где протиче река Јасеница“. То су људи који су на неки начин поменули и прославили Тополу.
Председавајућа: онда ће доћи на дискусију ко је све заслужан, па ће се онда рећи – и спортисти су пронели славу и Зоран Јовановић је и онда ћемо да добијемо много предлога, а простора немамо. 

Јелена Јовановић: не може ништа да се ради ван пројекта. Предвиђено је да се овде преко пута, уместо оне фонтане, стави нека статуа. Ја сам у процесу преговарања са директором музеја из Аранђеловца, да не плаћамо, да добијемо на поклон, на реверс једну од статуа са манифестације „Мермерни звуци“.
Радослав Станковић: нпр. Ивањица је направила „Нушићијаду“ ни од чега. Никад Нушић није био у Ивањици, него ју је само споменуо у комедији „Готов си за Ивањицу“ и од те једне реченице из комедије су направили манифестацију по којој су познати у Србији. Зашто ми не бисмо могли да одамо почаст неком? Зашто не бисмо могли и кнезу Александру Карађорђевићу? Он је једини владар који је рођен у Тополи и он је направио ово што имамо данас. Ове две куле, касарна Карађорђева, то је урађено за време кнеза Александра Карађорђевића у периоду 1842.-1848., а остало је и после Тополске буне. 

Председавајућа: идеја је сјајна, али уколико бисмо ушли уопште у разматрање тако нечега, мој предлог је да негде на другом месту одвојимо простор за знамените људе који су на неки начин повезани са Тополом.
Јелена Јовановић: могла би Маријана Андрић, главни урбаниста да се изјасни и достави локације простора на којима би то било могуће, па након тога да се бавимо предлозима.
Пошто је исцрпљен дневни ред, седница је закључена у 925 часова.
Записничар

